پشاور میں محرم سے قبل آپریشن، ۶۰ مشتبہ افراد گرفتار

آپریشن کے دوران کل ۶۰ سے زائد مشکوک افراد کو گرفتار کرکے چھان بین کرنے پر کل ۳۷ افراد کو مختلف جرائم میں ملوث پاکر ان کیخلاف مقدمات درج رجسٹر کرلئےگئے۔

خبر کا کوڈ: ۴۳۷۰۵۳

تاریخ: ۰۳ آذر ۲۰۱۸ - ۲۳:۴۱

رسا نیوز ایجنسی کی رپورٹ کے مطابق، کیپٹل سٹی پولیس پشاور نے محرم الحرام سے قبل شہر کے نواحی علاقوں میں سکیورٹی فورسز کے ہمراہ مڈ نائٹ سرچ اینڈ سٹرائیک آپریشن کیا۔

ایس ایس پی آپریشنز جاوید اقبال کی سربراہی میں آپریشن میں ایس پی سٹی اور ایس پی رورل سمیت پاک آرمی کے جوانوں اور پولیس کے مختلف یونٹس نے حصہ لیا، جس کے دوران متعدد مشتبہ افراد کو گرفتار کرکے بھاری مقدار میں اسلحہ برآمد کرلیا گیا۔

گذشتہ شب سی سی پی او قاضی جمیل الرحمٰن کی ہدایت پر پشاور میں امن و امان کو برقرار رکھنے کی خاطر ایس ایس پی آپریشنز جاوید اقبال کی سربراہی میں شہر کے نواحی علاقوں لڑمہ، عیسٰی خیل، گڑھی خان بابا، لنڈے سڑک، خدراخیل اور شیخ آباد میں خصوصی سرچ اینڈ سٹرائیک آپریشن کا انعقاد کیا گیا، جس میں پاک آرمی کے جوانوں سمیت ایس پی سٹی شہزادہ کوکب فاروق، ایس پی رورل طاہر خان داوڑ کے ساتھ ساتھ 8 ڈی ایس پیز، 17 ایس ایچ اوز، لیڈیز پولیس، بم ڈسپوزل یونٹ اور سنیفر ڈاگز کے علاوہ آر آر ایف ٹیم کے جوانوں نے بھی حصہ لیا۔

آپریشن کے دوران کل 60 سے زائد مشکوک افراد کو گرفتار کرکے چھان بین کرنے پر کل 37 افراد کو مختلف جرائم میں ملوث پاکر ان کیخلاف مقدمات درج رجسٹر کرلئے گئے، جن کے قبضے سے ایک کلاشنکوف، ایک کالاکوف، 14 پستول، 4 بندوق، 4 رائفل اور مختلف بور کے سینکڑوں کارتوس بھی برآمد کرلئے گئے ہیں جبکہ 20 غیر قانونی طور پر مقیم کرایہ داروں کے خلاف بھی نامکمل کوائف پر کارروائی کرتے ہوئے حوالات منتقل کردیا گیا۔ /۹۸۸/ ن۹۴۰